Súradnice: 42°52′06″S 25°29′37″V﻿ / ﻿42,86833°S 25,49361°V﻿ / 42.86833; 25.49361

**Dom Angela Kănčeva** (bulh. Къща на Ангел Кънчев‎ – *Kăšta na Angel Kănčev*) alebo **Dom revolucionára Angela Kănčeva** (bulh. Къща на революционера Ангел Кънчев‎ – *Kăšta na revoľucionera Angel Kănčev*), prípadne aj **Múzejný dom Angela Kănčeva** (bulh. Музейна къща Ангел Кънчев‎ – *Muzejna kăšta Angel Kănčev*) je dom zo začiatku 19. storočia, ktorý sa nachádza v meste Triavna v Gabrovskej oblasti v severnom Bulharsku.

Stavba má pridelený štatút kultúrnej pamiatky národného významu Dom je jedným z desiatich objektov trevnenského Špecializovaného múzea rezbárskeho a zografského umenia.

Je rodným domom bulharského revolucionára a spolubojovníka Vasila Levského, Angela Kănčeva. Je jedným z najstarších dochovaných domov v Triavne.

Lokalita
--------

Dom Angela Kănčeva sa nachádza v historickej časti mesta Triavna na ulici „Angel Kănčev" (bulh. улица „Ангел Кънчев", doslova *ulica Angela Kănčeva*) č. 39.

Dejiny
------

Dom bol postavený okolo roku 1805.

V roku 1850 sa v dome narodil Angel Kănčev, bulharský revolucionár a spolubojovník Vasila Levského. V dome žil do roku 1860, kedy sa jeho rodina presťahovala do Ruse.

V roku 1967 stavba získala štatút kultúrnej pamiatky národného významu Na dome sa v tomto roku takisto začali reštauračné práce, ktoré boli ukončené v roku 1969.

V roku 1970 bolo v dome otvorené múzeum.

Ďalšie reštauračné práce na budove prebehli v rokoch 2013 a 2015.

Charakteristika
---------------

Pohľad na juhozápadný roh budovy
Dom Angela Kănčeva je charakteristickým predstaviteľom raného trevnenského dreveného domu. Tento typ domu sa staval v najväčšom počte predovšetkým v priebehu druhej štvrtiny 18. storočia.

Dom je dvojposchodový, postavený z konštrukcie z drevených trámov a dosiek. Skladá sa z prízemia a nadzemného obytného poschodia. Prízemie je s nadzemným poschodím spojené schodiskom. Zvonku je dom celý obložený drevenými doskami.

Kompozične je dom podobný Daskalovovmu domu v Triavne. Narozdiel od Daskalovovho domu je však dom Angela Kănčeva drevený. Rovnako ako v Daskalovovom dome je aj tu nadzemné poschodie domu rozdelené na dve oddelené bytové jednotky, ktoré sú do jedného kompozičného celku spojené spoločným dlhým čardakom (odkrytý priestor pred miestnosťami v obrodeneckých domoch).

V prízemnej časti domu sa nachádzajú ďukian (druh obchodu so skladom v bulharských obrodeneckých domoch), tzv. *kăšti* (druh veľkej obytnej miestnosti s ohniskom v bulharských obrodeneckých domoch), tzv. *soba* (spálňa) a tzv. *izba* (pivnica).

Obytná jednotka, ktorá sa nachádza v južnom krídle nadzemnej časti budovy pozostáva z *kăšti*, *soby* a komory, obytná jednotka v severnom krídle pozostáva z *kăšti*, *soby*, kuchyne a ešte jednej malej miestnosti.

Múzeum Angel-Kănčevov dom
-------------------------

*Múzeum Angel-Kănčevov dom* (bulh. Музей Ангел-Kънчевата къща‎ – *Muzej Angel-Kănčevata kăšta*) bolo v dome otvorené 4. októbra 1970. Dokumentárna časť expozície predstavuje život a činy revolucionára Angela Kănčeva. Ďalšia časť expozície mapuje a predstavuje účasť Trevnencov v národno-oslobodzovacích bojoch.

V roku 2018 bola expozícia obnovená.

Štatút a dôvod pamiatkovej ochrany
----------------------------------

Kategória: kultúrna pamiatka národného významu,

Rok vyhlásenia: 1967

Dôvod pamiatkovej ochrany: architektonicko-staviteľská hodnota stavby

Celý názov na zozname kultúrnych pamiatok: *Kăšta na revoľucionera Angel Kănčev* (bulh. Къща на революционера Ангел Кънчев с двора, doslovne: Dom revolucionára Angela Kănčeva)

Galéria
-------

* celkový pohľad na budovu z juhovýchoducelkový pohľad na budovu z juhovýchodu
* celkový pohľad na budovu z východucelkový pohľad na budovu z východu
* pohľad na dom zo severovýchodupohľad na dom zo severovýchodu
* pohľad na dom z juhozápadupohľad na dom z juhozápadu
* východná fasáda budovyvýchodná fasáda budovy
* južná fasáda budovyjužná fasáda budovy
* detail severného krídla východnej fasádydetail severného krídla východnej fasády
* detail južného krídla východnej fasádydetail južného krídla východnej fasády
* detail z východnej fasády s viditeľným vyústením schodiska do priestoru čardakudetail z východnej fasády s viditeľným vyústením schodiska do priestoru čardaku

Referencie
----------

1. 1 2 3 4 5 6 7 8  Национален институт за недвижимо културно наследство. *НИНКН: Област Габрово* [online]. ninkn.bg, [cit. 2023-11-14]. Dostupné online.
2. 1 2 3 4 5 6 7 8   *Регистри | Община Трявна* [online]. tryavna.bg, 2017-06-26, [cit. 2023-07-05]. Dostupné online.
3. 1 2 3 4 5 6 7 8 9 10 11 12 13 14 15 16 17 18 19 20  DIMITROVA, Irina. *Na razchodka iz văzroždenska Triavna*. Varna : Izdatelstvo "Slavena", 2018. 72 s. ISBN 978-619-190-128-9. S. 49 – 50.
4. 1 2 3 4 5 6  BONEVA, Ivanka. *Triavna*. Sofia : Izdatelstvo na otečestvenija front, 1982. 312 s. ISBN 9531412411 Chybné ISBN. S. 247.
5. 1 2 3 4 5 6 7  STAMOV, Stefan. *Bălgarsko architekturno nasledstvo – selišta – cărkvi – manastiri*. Sofia : Stefan Stamov, 2016. 516 s. S. 478.
6. 1 2 3 4 5 6 7  BOSILKOV, Ľuben; GORANOVA, Lidija. *Magičnata Triavna*. Veliko Tarnovo : Izdatelstvo „Bosilkoff", 2004. 48 s. ISBN 954-90992-9-6. S. 13.
7. 1 2 3 4 5 6 7 8 9 10 11 12  DIMITROVA, Irina; GORANOVA, Lidija. *50 godini – Specializiran muzej za rezbarsko i zografsko izkustvo – gr. Triavna – Bibliografija*. Varna : Izdatelstvo „Slavena", 2013. 100 s. ISBN 978-954-579-977-8. S. 4.
8. 1 2 3 4  Специализиран музей Трявна. *Ангелкънчевата къща* [online]. tryavna-museum.eu, [cit. 2023-12-20]. Dostupné online.
9. ↑   *Сайтът на Българските музеи* [online]. museology.bg, [cit. 2023-11-15]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Dom Angela Kănčeva**